Komunikazzjoni mill-Kummissjoni lill-Parlament Ewropew skont it-tieni subparagrafu tal-Artikolu 251(2) tat-Trattat tal-KE dwar pożizzjoni komuni tal-Kunsill dwar l-adozzjoni tar-regolament tal-Parlament Ewropew u tal-Kunsill li tirtira r-Regolament (KE) Nru 1775/2005 dwar il-kundizzjonijiet għall-aċċess għan-netwerks tat-trażmissjoni tal-gass naturali /* KUMM/2008/0911 finali/2 - COD 2007/0199 */





[pic] | KUMMISSJONI TAL-KOMUNITAJIET EWROPEJ | Brussel 12.1.2009 KUMM(2008) 911 finali 2007/0199 (COD) KOMUNIKAZZJONI MILL-KUMMISSJONI LILL-PARLAMENT EWROPEW skont it-tieni subparagrafu tal-Artikolu 251(2) tat-Trattat tal-KE dwar pożizzjoni komuni tal-Kunsill dwar l-adozzjoni tar-regolament tal-Parlament Ewropew u tal-Kunsill li tirtira r-Regolament (KE) Nru 1775/2005 dwar il-kundizzjonijiet għall-aċċess għan-netwerks tat-trażmissjoni tal-gass naturali 2007/0199 (COD) KOMUNIKAZZJONI MILL-KUMMISSJONI LILL-PARLAMENT EWROPEW skont it-tieni subparagrafu tal-Artikolu 251(2) tat-Trattat tal-KE dwar pożizzjoni komuni tal-Kunsill dwar l-adozzjoni tar-regolament tal-Parlament Ewropew u tal-Kunsill li tirtira r-Regolament (KE) Nru 1775/2005 dwar il-kundizzjonijiet għall-aċċess għan-netwerks tat-trażmissjoni tal-gass naturali 1. L-ISFOND Il-proposta trażmessa lill-Parlament Ewropew u lill-Kunsill (id-dokument COM (2007) 532 u 2007/0199/COD) dwar: | 19.09.2007 | L-opinjoni tal-Kumitat Ekonomiku u Soċjali Ewropew maħruġa fid-data: | 22.04.08 | L-opinjoni tal-Kumitat tar-Reġjuni maħruġa fid-data: | 10.04.08 | L-opinjoni tal-Parlament Ewropew (l-ewwel qari) maħruġa fid-data: | 9.07.2008 | Il-pożizzjoni komuni adottata unanimament fid-data: | [09.01.2009] | 2. L-GĦAN TAL-PROPOSTA TAL-KUMMISSJONI Din il-proposta hija parti mit-tielet pakket leġiżlattiv għal suq intern tal-gass u l-elettriku tal-UE (“It-Tielet Pakkett”), li jinkludi żewġ Direttivi u tliet Regolamenti. L-għan ewlieni tal-pakkett huwa li jimplimenta l-qafas regolatorju meħtieġ biex jagħmel il-ftuħ tas-suq kompletament effettiv u joħloq suq waħdieni tal-gass u l-elettriku tal-UE fl-interess taċ-ċittadini u tal-industrija tal-Unjoni Ewropea. Dan se jgħin biex il-prezzijiet jinżammu baxxi kemm jista' jkun u biex jiżdiedu l-istandards tas-servizz u s-sigurtà tal-provvista. Dan se jsir permezz tal-erba' miżuri ewlenin li ġejjin: - iktar sorveljanza regolatorja effettiva minn regolaturi nazzjonali indipendenti; - l-istabbiliment ta’ Aġenzija li tiżgura l-kooperazzjoni effettiva bejn ir-regolaturi nazzjonali u tieħu id-deċiżjonijiet fuq il-kwistjonijiet transkonfinali rilevanti kollha; - kooperazzjoni obbligatorja bejn l-operaturi tan-netwerks biex jarmonizzaw ir-regoli kollha relatati mat-trasport tal-enerġija madwar l-Ewropa u biex jikkoordinaw l-ippjanar għall-investiment; - separazzjoni effettiva tal-ġenerazzjoni u t-trażmissjoni tal-enerġija biex telimina kwalunkwe kunflitt tal-interessi, tippromovi l-investiment fin-netwerks u tevita kwalunkwe mġiba diskriminatorja; - iktar trasparenza u tħaddim aħjar tas-suq bl-imnut; - iktar solidarjetà u kooperazzjoni reġjonali bejn l-Istati Membri biex jiżguraw sigurtà ikbar tal-provvista. 3. KUMMENTI DWAR IL-POŻIZZJONI KOMUNI 3.1. Kummenti Ġenerali Il-pożizzjoni komuni adottata mill-Kunsill dwar il-ħames testi li jiffurmaw it-Tielet Pakkett għandha l-komponenti essenzjali kollha tal-proposta tal-Kummissjoni li huma meħtieġa biex jiżguraw it-tħaddim tajjeb tas-suq intern tal-gass u l-elettriku u, b’mod iktar ġenerali, biex jilħqu l-għanijiet essenzjali stabbiliti hawn fuq. Għalhekk, ġeneralment tista’ tkun appoġġata mill-Kummissjoni (ara 3.2 hawn taħt). L-ewwel qari ffoka biex jintlaħaq ftehim fi ħdan il-Kunsill. Għalhekk, l-emendi adottati mill-Parlament Ewropew ma ġewx inkorporati formalment fil-pożizzjoni komuni. Se jsiru negozjati għal dan il-għan matul it-tieni qari. Madankollu, xi emendi adottati mill-Parlament Ewropew ġew ikkunsidrati fil-pożizzjoni komuni (ara 3.3 hawn taħt). Il-Kummissjoni tikkunsidra li għadd ta’ emendi li mhumiex koperti għandhom jiġu kkunsidrati fit-tieni qari (ara 3.4 hawn taħt). 3.2. Kummenti speċifiċi Il-bidliet ewlenin mill-proposta tal-Kummissjoni huma kif ġej: 3.2.1 L-istabbiliment u t-tibdil tal-kodiċijiet tan-netwerk Il-pożizzjoni komuni tbiddel il-proposta tal-Kummissjoni rigward il-proċess tal-istabbiliment u t-tibdil tal-kodiċijiet tan-netwerks. Tintroduċi kunċett ġdid ta’ linji gwida ta’ qafas, imħejjija mill-Aġenzija, li jridu jiġu applikati mill-Operaturi tas-Sistema ta' Trażmissjoni (TSOs) meta jitfasslu l-kodiċijiet Ewropej tan-netwerks (ara 3.3 għall-valutazzjoni tal-Kummissjoni). 3.2.2 Il-pjan ta' Investiment fin-Netwerk Il-Kummissjoni pproponiet li l-ENTSOG (in-Netwerk Ewropew tal-Operaturi tas-Sistema ta' Trażmissjoni) għandu jfassal pjan ta' investiment fin-netwerk kull sentejn. Il-Kunsill biddel dan fi pjan indikattiv ta' żvilupp fin-netwerk li ma jorbotx (ara 3.3 għall-valutazzjoni tal-Kummissjoni). 3.2.3 L-ispejjeż tal-ENTSO Il-Kunsill żied ir-rekwiżit li l-awtoritajiet regolatorji japprovaw l-ispejjeż tal-ENTSO jekk ikunu raġonevoli u proporzjonati. Il-Kummissjoni tista’ taċċetta din l-emenda jekk ikun miżjud li din l-approvazzjoni tal-ispejjeż tkun ex ante, sabiex tevita l-inċertezza regolatorja għat-TSO rigward il-kumpens tal-ispejjeż għall-partiċipazzjoni fl-ENTSO. 3.2.4 It-tariffi Il-Kummissjoni proponiet li t-tariffi għandhom ikunu stabbiliti indipendentament għall-punti ta’ dħul u ħruġ. Il-Kunsill inkluda perjodu ta’ implimentazzjoni ta’ sentejn biex l-Istati Membri jikkonformaw, li huwa aċċettabbli għall-Kummissjoni. 3.2.5 It-trasparenza fl-użu tal-faċilitajiet tal-ħżin Il-Kummissjoni proponiet trasparenza sħiħa fl-użu tal-faċilitajiet tal-ħżin u l-LNG. Il-Kunsill emenda l-artikolu, fejn jiddikjara li l-operaturi tas-sistema tal-ħżin jistgħu jiġu eżentati milli jippubblikaw tagħrif dwar l-użu tal-ħżin jekk ikun hemm utent tal-ħżin wieħed biss, jekk il-pubblikazzjoni tagħmel il-ħsara lill-pożizzjoni kummerċjali tiegħu, jew jekk ir-regolatur japprova li ma ssirx il-pubblikazzjoni (ara 3.3 għall-valutazzjoni tal-Kummissjoni). 3.2.6 Linji gwida Il-Kummissjoni proponiet lista estensiva ta’ linji gwida, li kopriet kemm il-linji gwida eżistenti, għadd ta’ suġġetti ġodda, u linji gwida li se jkunu msejsa fuq il-kodiċijiet tan-netwerk. L-ewwel ħaġa, il-Kunsill ħassar ir-referenzi espliċiti kollha għal-linji gwida li diġà huma msemmijin fil-lista tal-kodiċijiet tan-netwerk. Il-Kummissjoni tista’ taqbel ma’ din l-għażla ta’ tfassil tal-leġiżlazzjoni. Madankollu, il-Kunsill ħassar ukoll ċerti għażliet fil-linji gwida: - Il-Kummissjoni proponiet il-possibbiltà li jinħarġu linji gwida dwar is-suq bl-imnut. L-Istati Membri huma mitluba li jiddefinixxu l-proċeduri għall-iskambju u l-bdil tad-dejta, imma l-Kunsill mexxa l-artikolu għad-Direttiva. Fl-istess ħin, il-Kunsill ħassar il-possibbiltà li jinħarġu linji gwida. Il-Kummissjoni tista' taqbel maż-żewġ proposti. - Il-Kummissjoni proponiet il-possibbiltà li jinħarġu linji gwida dwar is-swieq sekondarji għal-LNG u għall-ħżin. Il-Kunsill ħassar din l-għażla. Il-Kummissjoni tikkunsidra li dan it-tħassir mhuwiex aċċettabbli minħabba li s-swieq sekondarji għandhom rwol importanti biex jitjieb l-użu tal-infrastruttura, kemm għat-trażmissjoni, il-ħżin u l-LNG, u għalhekk, ir-regoli għat-tlieta li huma jistgħu jkunu meħtieġa fil-futur. 3.3. Aspetti tal-pożizzjoni komuni li jirriflettu l-emendi tal-Parlament Ewropew Għadd ta’ emendi tal-Parlament Ewropew huma riflessi fil-pożizzjoni komuni, jew bl-istess użu ta’ kliem jew b’tifsira simili. Dawn huma kif ġej: 3.3.1 Is-setgħa tal-Aġenzija li tiżviluppa linji gwida qafas u kodiċijiet Kemm il-pożizzjoni komuni tal-Kunsill kif ukoll l-emendi mill-Parlament Ewropew (emenda 50) ibiddlu l-proposta tal-Kummissjoni rigward il-proċess tal-istabbiliment tal-kodiċijiet tan-netwerk. Jintroduċu kunċett ġdid ta’ linji gwida ta’ qafas, preparati mill-Aġenzija, li jridu jiġu applikati mit-TSOs meta jitfasslu l-kodiċijiet Ewropej tan-netwerks. Il-Kummissjoni tappoġġa rwol definit aktar ċar għall-Aġenzija fil-proċess tat-tiswir tar-regoli. Minflok ma tagħti l-opinjoni tagħha wara li kodiċi jkun tfassal mit-TSOs, l-Aġenzija se tiddefinixxi r-rekwiżiti għall-kodiċijiet ex ante fil-forma ta’ linji gwida ta’ qafas f’żona speċifika. Il-Parlament Ewropew ippropona wkoll li l-Aġenzija għandha tadotta l-kodiċijiet tan-netwerk li jorbtu (emenda 51/rev), filwaqt li l-Kunsill isostni li l-Kummissjoni biss tista’ tagħmel il-kodiċijiet li jorbtu. Il-Kummissjoni ma tistax tappoġġa t-tentattiv tal-Parlament li jsaħħaħ l-Aġenzija, minħabba li dan huwa kontradittorju għas-sentenza tal-Qorti Ewropea tal-Ġustizzja fil-każ ta’ Meroni, li ddikjarat li l-Kummissjoni ma tistax tiddelega setgħat diskrezzjonali lil xi entità oħra. 3.3. Il-konsultazzjoni u l-monitoraġġ mill-ENTSO Kemm il-pożizzjoni komuni kif ukoll emenda tal-Parlament Ewropew ibiddlu l-proposta tal-Kummissjoni rigward il-konsultazzjoni mill-ENTSO għall-gass. Il-pożizzjoni komuni tiċċara r-rwol tal-ENTSO komparat mal-konsultazzjoni mill-Aġenzija. L-emenda tal-Parlament (emenda 22) tinsab fl-istess linja imma hija wisq restrittiva biex iżżomm ambitu suffiċjenti għall-konsultazzjoni u l-monitoraġġ tal-ENTSO. 3.3.3 It-trasparenza u l-kunfidenzjalità Il-Kummissjoni proponiet trasparenza sħiħa fl-użu tal-faċilitajiet tal-ħżin u l-LNG. Il-Kunsill emenda l-artikolu, fejn jiddikjara li l-operaturi tas-sistema tal-ħżin jistgħu jiġu eżentati milli jippubblikaw tagħrif dwar l-użu tal-ħżin jekk ikun hemm utent tal-ħżin wieħed biss, jekk il-pubblikazzjoni tagħmel il-ħsara lill-pożizzjoni kummerċjali tiegħu, jew jekk ir-regolatur japprova li ma ssirx il-pubblikazzjoni. Il-Parlament ippropona l-inklużjoni ta’ artikolu (emenda 42) li jippermetti lill-operaturi tas-sistema tal-ħżin u l-LNG ma jippubblikawx dejta jekk din tkun se tikser il-kunfidenzjalità. Fil-fehma tal-Kummissjoni, l-emenda mill-Parlament mhijiex restrittiva biżżejjed u tagħti preferenza lill-kunfidenzjalità iktar milli lit-trasparenza, filwaqt li suq kompetittiv jeħtieġ li t-trasparenza tkun ir-regola u l-kunfidenzjalità tkun l-eċċezzjoni. L-emenda tal-Kunsill hija aċċettabbli għal dan il-każ partikolari ta’ utenti waħdiena ta’ faċilitajiet tal-ħżin, għax dawn normalment ikunu faċilitajiet tal-ħżin żgħar li primarjament l-operaturi tas-sistema jamministrawhom għall-użu tagħhom stess. Il-possibbiltà li jiġu eżentati mill-obbligazzjonijiet tat-trasparenza hija limitata bid-dritt għal każijiet ta’ utenti tal-ħżin waħdiena, għax wieħed jista' jassumi li s-suq jaf li xi wħud minn dawn is-siti tal-ħżin (żgħar) ma jkollhomx għajr utent wieħed. Għalhekk, il-pubblikazzjoni tista’ tagħmel il-ħsara lill-pożizzjoni kummerċjali ta’ dak li għandu l-kapaċità tal-ħżin, speċjalment jekk il-kompetituri jiżviluppaw faċilitajiet tal-ħżin fi swieq ġodda. 3.4. L-emendi tal-Parlament Ewropew approvati mill-Kummissjoni iżda mhux mill-Kunsill Il-Kummissjoni tista’ taċċetta – f’xi każi suġġetta għal użu ta' kliem jew tfassil mill-ġdid iktar preċiż – b’mod sħiħ jew parzjalment il-maġġoranza tal-emendi adottati mill-Parlament. Dan jikkonċerna l-kwistjonijiet ewlenin li ġejjin. 3.4.1 Is-setgħa tal-Aġenzija rigward il-Pjanijiet ta’ Investiment Taħt il-pożizzjoni komuni, l-ENTSO tadotta pjan tal-iżvilupp indikattiv tan-netwerk ta’ 10 snin. Dan il-pjan huwa rivedut mill-Aġenzija, li tista’ tipproponi lill-Kummissjoni u lill-ENTSO bidliet fil-pjan. Il-Parlament Ewropew jipproponi li l-Aġenzija għandha tadotta pjan ta' investiment fin-netwerk li jorbot, li jkun ippreparat mill-ENTSO. Il-Kummissjoni ma tistax taqbel li l-Aġenzija tingħata s-setgħat diskrezzjonali biex tadotta pjan ta’ investiment li jorbot. Madankollu, il-Kummissjoni tista’ tappoġġa lill-Aġenzija biex tadotta pjan ta’ investiment li ma jorbotx, jew ikollha rwol fil-monitoraġġ tal-konsistenza bejn il-pjanijiet ta' investiment nazzjonali kif approvat mir-regolaturi nazzjonali u l-pjan tal-iżvilupp indikattiv tan-netwerk ta’ 10 snin tal-ENTSO. 3.4.2 Is-setgħat tal-awtoritajiet regolatorji nazzjonali Il-Parlament ippropona li jestendi s-setgħat tal-awtoritajiet regolatorji, billi jżid ir-rwol tagħhom fil-kontroll fuq l-allokazzjoni tal-kapaċità u l-ġestjoni tal-konġestjoni għall-ħżin u l-LNG (emenda 41), kif ukoll ir-rwol tagħhom fl-infurzar tar-Regolament (emendi 39, 46). 4. KONKLUŻJONIJIET Il-Kummissjoni hija tal-fehma li l-pożizzjoni komuni żżomm il-punti ewlenin tal-proposta tal-Kummissjoni. Il-Kummissjoni ssib li, dwar kwistjonijiet sostantivi, il-pożizzjoni komuni normalment iżżomm bilanċ tajjeb u tikkostitwixxi kompromess validu, li se jħalli lis-suq intern tal-gass u l-elettriku jaħdem mingħajr tfixkil. Madankollu, il-Kummissjoni tikkunsidra li għadd ta’ emendi adottati mill-Parlament Ewropew fl-ewwel qari għandhom ikunu inkorporati biss fit-tieni qari.